KIRJALLINEN KYSYMYS E-0347/00 esittäjä(t): Jaime Valdivielso de Cué (PPE-DE) komissiolle. Kauppa.



Virallinen lehti nro 330 E , 21/11/2000 s. 0135 - 0136



KIRJALLINEN KYSYMYS E-0347/00 esittäjä(t): Jaime Valdivielso de Cué (PPE-DE) komissiolle (14. helmikuuta 2000) Aihe: Kauppa Ranskan rekkakuskit ovat järjestäneet protesteja, joiden yhteydessä on muun muassa katkaistu maan tärkeimpiä maantieliikenteen väyliä. Näin toimittaessa rikotaan yhtä Euroopan unionin periaatteista, nimittäin tavaroiden vapaata liikkuvuutta, ja aiheutetaan vahinkoa eritoten Espanjalle, jolle Ranska on välttämätön kauttakulkumaa tuotteiden viennissä. Voisiko komissio kertoa, minkälaisin toimenpitein tavaroiden vapaa liikkuvuus aiotaan taata Euroopan unionissa? Mitä seuraamuksia komissio aikoo langettaa tämän toiminnan johdosta? Miten aiotaan korvata vahinkoa kärsineiden yritysten tappiot? Frederik Bolkesteinin komission puolesta antama vastaus (27. maaliskuuta 2000) Arvoisa parlamentin jäsen on halunnut kiinnittää komission huomion merkittäviin taloudellisiin seuraamuksiin, joita ranskalaisten rekka-autonkuljettajien viime viikkoina rajoille asettamat tiesulut ovat aiheuttaneet. Komissio haluaa korostaa, että yhteisön oikeuden mukaan tämänlaisissa tapauksissa jäsenvaltioiden on toteutettava kaikki tarvittavat ja suhteelliset toimenpiteet tavaroiden vapaan liikkuvuuden palauttamiseksi alueellaan. Komissio muistuttaa myös, että jäsenvaltion velvollisuus on korvata vahingot, joita yksityishenkilöt ovat kärsineet jäsenvaltion syyksi katsottavan yhteisön oikeuden loukkaamisen vuoksi. Lisäksi sisämarkkinoiden toimivuudesta jäsenvaltioiden välisen tavaroiden vapaan liikkuvuuden osalta 7 päivänä joulukuuta 1998 annetun asetuksen (EY) N:o 2679/9(1) voimaantulosta lähtien komissiolla on ollut mahdollisuus toimivaltansa rajoissa puuttua nopeasti tämänkaltaiseen tilanteeseen. On myös syytä korostaa, että kyseinen asetus velvoittaa jäsenvaltiot ilmoittamaan komissiolle sellaisista yksityishenkilöiden aiheuttamista toimista, joilla saattaa olla vakavia vaikutuksia tavaroiden vapaaseen liikkuvuuteen. Komissio voi kertoa parlamentin jäsenelle, että kyseisten 31. tammikuuta ja 1. helmikuuta 2000 ilmenneiden konfliktien osalta Ranskan viranomaiset toimittivat perjantaina 28. tammikuuta 2000 komissiolle tiedotteen, jossa ne sitoutuivat toimittamaan mahdollisimman paljon tietoja reaaliajassa eurooppalaisille kumppaneilleen ja helpottamaan tavaroiden vapaata liikkuvuutta siten, että palkansaajien lakko-oikeutta edelleen kunnioitetaan. Saman asetuksen puitteissa komissio pyysi maanantaina 31. tammikuuta 2000 Ranskan viranomaisilta lisätietoja konfliktista ja vapaan liikkuvuuden palauttamiseksi toteutettavista toimenpiteistä. Ranskan viranomaiset toimittivat kyseiset tiedot helmikuun 1. päivänä 2000 antamassaan vastauksessa. Viranomaiset tarkensivat erityisesti, että järjestysvallalle oli annettu ohjeet soveliaiden kiertoteiden osoittamisesta ja tarpeellisten tietojen levittämisestä asianomaisille. Viranomaiset lisäsivät myös, että toteutettaisiin toimenpiteitä, jotta mahdolliset korvausvaatimukset voitaisiin myöhemmin esittää paikallisviranomaisia koskevan lain (code général des collectivités locales) L.2216-3 pykälän mukaisesti. Komissio haluaa tässä yhteydessä kiinnittää parlamentin jäsenen huomion siihen seikkaan, että viimeisten konfliktien aikana rajoille asetetut tiesulut poistettiin suhteellisen nopeasti verrattuna muihin lähiaikojen vastaaviin tapahtumiin. Komissio arvioi, että asetuksen (EY) N:o 2679/9 täytäntöönpano yhdistettynä asianomaisten taloudellisten toimijoiden toimintaan ovat vaikuttaneet tämän tuloksen saavuttamiseen. (1) EYVL L 337, 12.12.1998.